**Nota de premsa**

Dia Mundial del Càncer de Mama, 19 d'octubre

**La FECEC proposa eines per trencar el tabú sobre càncer i sexualitat**

* **La FECEC posa de nou sobre la taula les guies "Càncer i sexualitat" de l'European Cancer Leagues per ajudar a pacients oncològics i a sanitaris a superar aquest tabú**
* **El curtmetratge eròtic *Wash me* evidencia les dificultats d’una pacient de càncer de mama a l’hora de recuperar el desig sexual**

Arran del curtmetratge eròtic [*Wash me*](http://www.lavanguardia.com/vida/salud/20211005/7767760/empieza-caricias-pies-cancer-mama.html) i coincidint amb la commemoració del Dia Mundial del Càncer de Mama aquest 19 d’octubre, la FECEC posa sobre la taula les guies "Càncer i sexualitat" elaborades per l'[European Cancer Leagues.](https://www.europeancancerleagues.org/) La FECEC ofereix eines a pacients oncològics i a sanitaris per ajudar a trencar el tabú sobre càncer i sexualitat i abordar aquest problema a les consultes.

La directora de "Wash me", Rebecca Stewart, va patir un càncer de mama fa dos anys i retrata amb aquest curtmetratge les dificultats a l'hora de recuperar el desig sexual.

**Guies "Càncer i sexualitat"**

Es tracta de dues guies informatives elaborades pel grup de treball de suport a pacients de l’European Cancer Leagues (format per professionals dels serveis d’atenció psicosocial de les entitats membre, entre les quals hi ha la FECEC).**Són dues guies diferenciades: una va adreçada a persones amb càncer i l'altra als professionals sanitaris que els acompanyen**. L'objectiu és recollir un seguit de consells i informació de com facilitar i abordar la qüestió de la sexualitat i el càncer al llarg del procés oncològic.

**7 aspectes clau en càncer i sexualitat**

1. La sexualitat significa coses diferents per a cada persona, i cada persona expressa la seva sexualitat segons el seu tarannà
2. La sexualitat i la necessitat sexual no desapareixen quan una persona és diagnosticada de càncer, però poden passar a tenir diferents significats al llarg del procés de tractament i pot requerir un ajustament durant les diferents fases del procés. Fins i tot durant la fase de cures pal·liatives les persones continuen sent éssers sexuals i poden necessitar un contacte íntim o sexual
3. La malaltia i els seus tractaments poden provocar alteracions i canvis en la salut sexual. Alguns d’aquests poden ser temporals, però d’altres poden tenir una llarga durada.
4. És important tenir cura de la intimitat al llarg del procés oncològic. La masturbació juntament amb el fet de parlar, escoltar, tocar, abraçar i acariciar als altres pot millorar la salut psicològica i facilitar l'activitat sexual
5. Pot ser una bona idea convidar a la parella a la consulta mèdica i a aquelles sessions en les quals es té previst abordar la salut sexual
6. Amics, familiars i altres pacients que han superat aquesta malaltia poden ajudar a alleugerir les dificultats emocionals
7. És important la salut sexual i tenir-ne cura. Està bé demanar informació relacionada amb temes de sexualitat i rebre assessorament pràctic i suport emocional dels professionals
* [***Guia 'Càncer i sexualitat 2020' per a pacients oncològics***](https://www.juntscontraelcancer.cat/wp-content/uploads/2021/01/Patients-leaflet-Catalan-1.pdf)
* [***Guia 'Càncer i sexualitat 2020' per a professionals sanitaris***](https://www.juntscontraelcancer.cat/wp-content/uploads/2021/01/HCP-leaflet-Catalan-1.pdf)

**20 anys d’història FECEC**

La Federació Catalana d’Entitats contra el Càncer (FECEC, Junts contra el Càncer) és una entitat de segon nivell que agrupa 15 organitzacions que treballen a Catalunya per millorar la qualitat de vida dels pacients oncològics i les seves famílies. La Federació és cens informatiu i dóna servei a les entitats federades, alhora que fomenta el voluntariat en l’àmbit oncològic i desenvolupa programes en les àrees de divulgació i prevenció, després del càncer i recerca psicosocial. [Es va constituir fa 20 anys](https://www.juntscontraelcancer.cat/fecec-20-anys/) amb la vocació d’integrar esforços en la lluita contra les malalties oncològiques a Catalunya.

**Formen part d'aquesta entitat les següents organitzacions a Catalunya:** AFANOC, Associació Catalana d’Ostomitzats de Catalunya, Associació Fènix Solsonès, Oncolliga Lleida, Fundació Josep Carreras, Fundació Enriqueta Villavecchia, Fundació Roses contra el càncer, Fundació Oncolliga Girona, Fundació Oncolliga, Fundació Oncovallès, Grup Iris, Fundació Kālida, Vilassar de Dalt contra el càncer, Osona contra el càncer i la Lliga contra el càncer de Tarragona i Terres de l’Ebre.

***Contacte amb els mitjans:*** *(Sandra) 678377795 /* *comunicacio@juntscontraelcancer.cat*

***Barcelona, 18 d’octubre 2021 -*** [*www.juntscontraelcancer.cat*](http://www.juntscontraelcancer.cat)

***Podem posar a l'atenció dels mitjans una psicòloga i terapeuta sexual o una psicooncòloga especialitzades en càncer i sexualitat.***